Яскравы прыклад таго, што каледж можа стаць першай прыступкай на шляху да прафесійнага росту, — гісторыя Віктара Баляслававіча Лоўкіса. У свой час ён скончыў мясцовае ПТВ, затым атрымаў вышэйшую адукацыю, зараз з’яўляецца дэканам аграмеханічнага факультэта Беларускага аграрнага тэхнічнага ўніверсітэта. Сюды і прапанаваў паступаць выпускнікам нашага раёна. У гэтым універсітэце таксама можна здаваць унутраныя ўступныя экзамены. БАТУ сёння — “кузня” па падрыхтоўцы высокакваліфікаваных кадраў для галін аграпрамысловага комплексу краіны. ВНУ ажыццяўляе навучанне на 6-ці факультэтах па 12-ці спецыяльнасцях, у асноўным інжынерных. Тут цудоўная навуковая і спартыўная базы. Іншагароднім студэнтам на ўвесь перыяд навучання прадастаўляецца інтэрнат, што немалаважна. Дарэчы, студгарадок вельмі кампактны і размяшчаецца ў цэнтральнай частцы сталіцы.